**Izraelski vojnici ubili Palestinca u raciji**

23 juli 2015 Izmijenjeno 11:13 CEST

**Vojska je ubila 52-godišnjeg Palestinca koji je pokušao spriječiti izraelske snage da uhapse njegovog sina.**

Izraelske snage su ubile 52-godišnjeg Palestinca, nakon što su upali u njegov dom u selu na sjeveru Hebrona, na [okupiranoj Zapadnoj obali](http://balkans.aljazeera.net/tema/spor-izraela-i-palestine).

Falah Abu Maria je pogođen dva puta u prsa sa relativno male udaljenosti, navode medicinski izvori, u selu Beit Ummar, dok je pokušavao pomoći svom 22-godišnjem sinu Mohdu, kojeg su u nogu ranili vojnici.

Izraelski vojnici su proveli raciju da uhapse Mohda, a otvorili su vatru kada je jedan od članova porodice pokušao udaviti jednog od vojnika, prenose izraelski mediji.

**Ove godine 16 ubijenih**

Al Jazeera saznaje da je Mohd u stabilnom stanju u bolnici Al Ahli u Hebronu.

Ahmad, drugi sin žrtve, također je lakše ranjen u incidentu.

Otac Falah i oba sina su ranije bili zatvoreni u izraelskim zatvorima.

Falahov brat Waheed prošle godine je duži period štrajkao glađu.

Njegov rođak Hashem je ustrijeljen i ubijen prošle godine, tokom protesta solidarnosti Zapadne obale s opsjednutim Pojasom Gaze.

U srijedu ujutro je 21-godišnji Palestinac Mohammed Ahmed Alauna također ubijen, tokom akcije hapšenja u blizini grada Jenina.

Ujedinjeni narodi navode da je najmanje 16 Palestinaca ubijeno na okupiranoj Zapadnoj obali od početka 2015. godine, a da je najmanje 1.000 Palestinaca ranjeno.

**U zatvorima više od 100 Palestinaca**

Prema navodima Udruženja palestinskih zatvorenika, trenutno je između 100 i 140 palestinskih zatvorenika iz Beit Ummara u izraelskim zatvorima.

Svakog mjeseca izraelske snage pritvore desetke Palestinaca, koji su u prosjeku stari između 18 i 20 godina.

Beit Ummar, mjesto redovnih napetosti, grad je u kojem živi otprilike 17.000 Palestinaca.

*Izvor: Al Jazeera*